DERES RÅDGIVERE: 75 prosent av disse regjeringsmedlemmenes rådgivere har aldri hatt en vanlig jobb. Her fra Slottsplassen i 2009 da Jens Stoltenberg presenterte sin nå litt forandrede regjering for første gang. Foto: Scanpix

Tre av fire regjeringsrådgivere uten jobberfaring

Tre av fire rådgivere i Stoltenberg-regjeringen har aldri hatt en vanlig jobb. De kommer fra partiorganisasjoner, andre organisasjoner, departementer og forskningsmiljøer.

Oppdatert 27. januar 2012

Artikkelen er over åtte år gammel

Aftenposten har gjennomgått yrkespraksisen til de 65 statssekretærene og rådgiverne som ved årsskiftet jobbet i den rødgrønne regjeringen. Deretter har de sammenlignet tallene med de 55 som for ti år siden hadde tilsvarende jobber i forrige regjering.

Forskjellen er stor fra Stoltenberg-regjeringen og den Høyredominerte Bondevik-regjeringen. I sistnevnte hadde halvparten av rådgiverne erfaring fra ordinært arbeidsliv.

- Det er alltid et problem når politikerne har for svak forankring i det ikke-politiske liv, mener eksstatsråd og nå rektor ved Handelshøyskolen i Bergen, Victor Norman.

Den tidligere Høyre-statsråden får støtte fra LO-leder Roar Flåthen. Han ønsker ikke å kritisere sammensetningen i rådgiverapparatet og påpeker at politisk kompetanse er viktig, men er enig i at det er en fordel med folk med forskjellig yrkesbakgrunn.

- Det er viktig med mangfold, understreker Flåthen.

De få rådgiverne i Stoltenbergs regjering som har arbeidserfaring fra privat virksomhet, har hatt dette i mediebransjen eller kommunikasjonsbransjen. Ellers viser opptellingen én slakter, én tømrer, én fastlege, én lektor og et par bønder.

SV er det partiet i regjeringen som kommer dårligst ut når det gjelder erfaring fra privat sektor, mens Sp kommer best ut.

Publisert: 27.01.12 kl. 04:52 Oppdatert: 27.01.12 kl. 05:03

Les også

Mer om Stoltenberg-regjeringen